奉送子之還京師
作者：呂本中
朝代：宋

paragraphs: 日月老投閑，文字今削跡。
便然腰十圍，欲吐啄三尺。
頗懷平生友，相就語肝膈。
諸江好兄弟，夫子眉最白。
詞林三二公，子實門下客。
布帆千里来，許我間賓席。
階庭出蘭樹，户牖照圭璧。
詩如駕高浪，萬頃隨筆力。
寧爲首陽餓，不作嬖奚獲。
乃知工語言，要是飽糠覈。
茫然李杜壇，未免陳蔡厄。
出門觀善陣，歛手避勍敵。
澄江搖夜霜，歲晚見沙石。
釵頭罥蛛絲，即有梁宋役。
士生多艱虞，道遠自古昔。
相期逍遥游，不計天地窄。
名聲了三黜，談笑供百謫。
别君爲此言，可當繞朝策。